钦定古今图书集成/理学汇编/学行典/第246卷 > 王璋
## 钦定古今图书集成/理学汇编/学行典/第246卷 > 王璋

按《玉田县志》：王璋，孤介，尚节义，勤学励德。妻郭氏，未
娶丧明。岳家致语曰：“某女不幸失明，难主中馈，祈别
娶，庶不为君子累。”璋曰：“妇失明，夫遂可以别娶；夫失
明，妇亦可别适乎？”卒娶之。有村老携米钱市易遗门
侧，璋为收之，次日返。其人有窃瓜果者，见之，扬声缓
行，恐一认视，异日无颜相见。官教授时，有官妾居嫠
而望依坚执不可，曰：“吾多子，幸成立，逆理事岂可为
哉！”其存心仁厚如此。有子王价，孙世家、世康、世济，以
宦绩著。